રીડેવલપમેન્ટ શરૂ થાય ત્યારે જૂના રહીશોને એક-દોઢ વર્ષ બીજે ભાડાના મકાનમાં રહેવા જવું પડે છે. બિલ્ડર ભાડાની નક્કી કરેલી રકમ તો આપે છે, પણ જો ગ્રાહકે પોતાની વિશેષ સગવડોવાળું રહેઠાણ લીધું હોય તો વધારાનો ખર્ચ તેણે વેઠવો પડે છે એટલું જ નહીં, જૂના મકાનમાંથી ભાડાના ઘરમાં જવાનો અને ભાડાના ઘરમાંથી નવા ઘરમાં પાછા આવવાનો ખર્ચ તથા હેરાનગતિ ગ્રાહકે વેઠવાનાં રહે છે. આ ઉપરાંત અનેક પ્રશ્નો અને સમસ્યાઓ પેદા થાય છે. એટલે ખરેખર તો તમારું મકાન જો રીડેવલપમેન્ટમાં આપવાનું હોય તો એ પહેલાં અગાઉ જે સોસાયટીમાં રીડેવલપમેન્ટ થઈ ચૂક્યું હોય તેના રહીશોને મળીને તેમના અનુભવો જાણવા જોઈએ અને તેમનું ગાઇડન્સ લેવું જોઈએ. બધા બિલ્ડર ચોર નથી હોતા, પણ બધા બિલ્ડરોને સજ્જન સમજીને આપણે શા માટે વણજોઈતી માથાકૂટમાં પડવું?